Þau sem áttu miða á Línu Langsokk um síðustu helgi urðu fyrir vonbrigðum þegar öllum þremur sýningunum var aflýst vegna þess að Lína greyið , eða öllu heldur leikkonan Ágústa Eva Erlendsdóttir , fékk vírus í raddböndin . “ Ég var með einhverja ertingu í hálsinum í tvo daga svo spratt þetta upp á fjórum klukkutímum á föstudagskvöldinu . Um klukkan sjö varð ég hás og á miðnætti var ég bara orðin alveg raddlaus , kom ekki upp orði , ” segir Ágústa sem er rétt byrjuð að geta talað núna á mánudegi . “ Ég hef fengið svona einu sinni áður en þá lék ég í Englum Alheimsins . Þetta var samt ekki svona mikið þá , rétt slapp . Vanalega tekur svona sýking bara nokkra daga og gengur yfir en ég er með raddþjálfara sem ætlar að hjálpa mér að passa röddina svo ég geti notað hana . Nú verða fjórar sýningar á Línu um næstu helgi svo það ríður á að hafa röddina í lagi . Svo er verið að frumsýna Borgríki 2 , Blóð hraustra manna á föstudaginn en á miðvikudaginn verður sérstök forsýning fyrir okkur sem vinnum að myndinni og aðstandendur . Ég mæti á báðar sýningar og það verður rosa fínt að geta talað við fólk þarna , ég vona að það takist . ” Ágústa Eva leikur sem fyrr hlutverk lögreglukonunnar Andreu í Borgríki en það var einmitt þegar hún undirbjó sig fyrir hlutverk hennar í fyrri myndinni sem hún kynntist Jóni Viðari sambýlismanni sínum og barnsföður , fyrrum lögreglumanni og núverandi Mjölnisforingja . “ Myndin hefst á því að Hannes , karakterinn sem Darri ( úr Dexter ) leikur er að reyna að komast í sérsveitina , það gengur ekki upp og því sækir hann um starf hjá innra eftirliti lögreglunnar . Hann fær starfið og fljótlega berast honum vísbendingar um að það sé svikari um borð í löggunni . Hann talar við Andreu sem fer í að njósna um þetta mál í samvinnu við yfirmann sérsveitarinnar Ívar ( Hilmir Snær ) en það endar með ósköpum , ” segir Ágústa leyndardómsfull og neitar að sjálfsögðu að gefa meira upp því það getur skemmt fyrir áhorfendum myndarinnar . Borgríki 2 – Blóð hraustra manna , verður frumsýnd almenningi á föstudaginn kemur og Lína mætir fílefld í slaginn í Borgarleikhúsið um næstu helgi með sérstaka glaðninga fyrir þau sem urðu af sýningum helgarinnar . Brjálað að gera hjá Ágústu . Smelltu HÉR til að skoða FB síðuna fyrir Borgríki 2 – HÉR til að sjá síðuna hennar Ágústu og vinna kannski tvo miða á forsýningu myndarinnar á miðvikudaginn og smelltu á PLAY takkann til að horfa á sýnishorn úr myndinni . Þetta verður spennandi !